प्रधानमंत्री मोदी से मिलेगी 31 महिला सरपंच
भास्कर संवाददाता | बांसवाड़ा
बांसवाड़ा-डूंगरपुर की 31 महिला सरपंच महिला दिवस पर प्रधानमंत्री नरेंद्र मोदी से गांधीनगर में भेंट करेगी। प्रधानमंत्री से बात करने का मौका मिला तो ये महिला सरपंच अपनी भाषा में उन्हें वागड़ में आने का आमंत्रण देगी।
प्रधानमंत्री से कहेगी साहब, आप प्रधानमंत्री बनने से पहले तो चुनावी सभा में आए थे, लेकिन अब प्रधानमंत्री बन गए हैं। इसलिए एक बार हमारे वागड़ में तो आओ। साथ ही रोजमर्रा की जिंदगी में महिलाओं के सामने आदिवासी क्षेत्र में आने वाली समस्याओं से भी रूबरू कराएंगी।
डूंगरपुर की 27 और बांसवाड़ा की 4 महिला सरपंच महिला दिवस के मौके पर गुजरात के गांधीनगर में होने वाले कार्यक्रम में शिरकत करेगी। इन महिला सरपंचों का चयन ऑनलाइन आवेदन करने के बाद हुआ है। दरअसल प्रधानमंत्री मोदी महिला दिवस पर गांधीनगर में रहेंगे और गुजरात सरकार के संयोजन में महिलाओं का बड़ा कार्यक्रम आयोजित किया जा रहा है। जिसमें महिला जनप्रतिनिधियों को बुलाया गया है।
बताया जा रहा है कि इस कार्यक्रम में पूरे देश से करीब 1 हजार से भी ज्यादा महिला जनप्रतिनिधि भाग ले रही है। इस कार्यक्रम को गांधीनगर गुजरात स्वच्छ शक्ति सम्मेलन नाम दिया गया है।
कार्यक्रममें भाग लेने वाली सरपंच के पुत्र ने कहा, दो साल में कुछ काम नहीं हुए : दूसरीओर चांदरवाड़ा सरपंच लक्ष्मीदेवी के पुत्र और पूर्व सरपंच ने कहा कि दो साल में भाजपा राज में कुछ नहीं हुआ है। पूर्व सरपंच के मुताबिक उन्होंने अपनी माता को कहा है कि प्रधानमंत्री से बात करने का अवसर मिलेगा तो कहना कि दो साल में कुछ नहीं हुआ है।
राज्य सरकार कुछ नहीं कर पाई है। जो लाभ आदिवासियों को मिलता है, वह राज्य सरकार ने बंद कर दिया है। हालांकि यह तब संभव है कि जब वागड़ का प्रतिनिधित्व करने वाली सरपंचों को बात करने का मौका मिले।
बांसवाड़ा से 4 का चयन
पंचायतसमिति आनंदपुरी की चिकली तेजा पंचायत की सरपंच शांतिदेवी पटेल, इसी ग्राम पंचायत की उपसरपंच चेतन देवी पारगी, पंचायत समिति घाटोल की खमेरा पंचायत की सरपंच गुड्डी देवी निनामा, चांरदवाड़ा की सरपंच लक्ष्मीदेवी और प्रभारी अधिकारी के तौर पंचायत प्रसार अधिकारी नरेंद्र तेली गांधीनगर जाएंगे।
बांसवाड़ा डूंगरपुर से 31 महिला सरपंचों का चयन करना भी एक राजनीतिक कारण माना जा रहा है। दोनों जिलों में आदिवासी वोटबैंक परंपरागत रूप से कांग्रेस का रहा है। हालांकि पिछले विधानसभा और लोकसभा चुनाव में काफी हद तक बदलाव आया है, परंतु आने वाले विधानसभा चुनावों के मद्देनजर भाजपा इस बदलाव को बनाए रखने की चुनौती से जूझ रही है। ऐसे में 31 आदिवासी महिला सरपंचों की भागीदारी भी अपने आप में अहम है। इसके पहले भी उज्ज्वला योजना की शुरुआत भी दाहोद में किया गया है। आने वाले समय में प्रधानमंत्री आवास योजना की रिलांचिंग भी 18 मार्च को बांसवाड़ा में प्रस्तावित है।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva